OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Večstranski Sporazum o trgovini na področju civilnega letalstva (v nadaljnjem besedilu: Sporazum) Svetovne trgovinske organizacije (v nadaljnjem besedilu: STO) je bil sprejet leta 1979 v okviru tokijskega kroga.

Veljati je začel 1. januarja 1980, doslej pa ga je podpisalo 32 podpisnic (Albanija, Avstrija, Belgija, Bolgarija, Črna gora, Danska, Egipt, Estonija, Evropska unija, Francija, Gruzija, Grčija, Irska, Italija, Japonska, Kanada, Kitajska, Kitajski Tajpej, Latvija, Litva, Luksemburg, Macao, Malta, Nemčija, Nizozemska, Norveška, Portugalska, Romunija, Španija, Švedska, Švica, Združeno kraljestvo, Združene države Amerike).

Na podlagi sporazuma se odpravijo uvozne dajatve za vse zrakoplove, razen vojaških, pa tudi za vse druge proizvode, zajete v sporazumu, zlasti motorje za civilne zrakoplove ter njihove dele in komponente, vse komponente in podsklope civilnih zrakoplovov, simulatorje letenja ter njihove dele in komponente.

Vsebuje pravila v zvezi z javnim naročanjem civilnih zrakoplovov in prepovedjo spodbujanja k nakupu ter vladno finančno podporo sektorju civilnega letalstva.

Priloga k Sporazumu vsebuje seznam proizvodov, ki se jim zagotovi dajatev prosta obravnava, če se ti proizvodi uporabljajo za civilne zrakoplove ali naprave za simulacijo letenja in za vgradnjo vanje pri izdelavi, popravilu, vzdrževanju, obnovi, modifikaciji ali preoblikovanju. Proizvodi iz Priloge k Sporazumu so uvrščeni v skladu z njihovimi tarifnimi številkami za carinske namene iz harmoniziranega sistema poimenovanj in šifrskih oznak blaga (v nadaljnjem besedilu: harmonizirani sistem), ki ga je pripravila Svetovna carinska organizacija.

Od sprejetja Sporazuma je bilo sprejetih več različic harmoniziranega sistema. V skladu s tem je bila Priloga k Sporazumu večkrat spremenjena, da bi odražala spremembe, uvedene z novimi različicami harmoniziranega sistema.

Članice so novembra 2001 sprejele Protokol o spremembi Priloge k Sporazumu o trgovini na področju civilnega letalstva, pri čemer so v Prilogo prenesle spremembe, uvedene z različicami harmoniziranega sistema iz let 1992, 1996 in 2002.

Harmonizirani sistem je bil znova spremenjen leta 2007, Odbor STO za trgovino na področju civilnega letalstva pa si od leta 2008 prizadeva spremeniti seznam proizvodov iz Priloge k Sporazumu in ga uskladiti z različico harmoniziranega sistema iz leta 2007.

Odbor STO za trgovino na področju civilnega letalstva je 5. novembra 2015 po več letih razprav privolil v to, da se spremenjeni seznam zajetih proizvodov iz Sporazuma o trgovini na področju civilnega letalstva iz leta 1979 da na voljo za sprejetje v okviru Protokola o spremembi Priloge k Sporazumu.

Države članice, ki so podpisnice Sporazuma, so sodelovale v teh razpravah.

•Skladnost z veljavnimi predpisi s področja zadevne politike

Članice so novembra 2001 sprejele Protokol o spremembi Priloge k Sporazumu o trgovini na področju civilnega letalstva, pri čemer so v Prilogo prenesle spremembe, uvedene z različicami harmoniziranega sistema iz let 1992, 1996 in 2002.

Z novim Protokolom, ki ga je Odbor STO za trgovino na področju civilnega letalstva dal na voljo za sprejetje 5. novembra 2015, se spremeni Protokol iz leta 2001, da se zagotovi njegova skladnost z različico harmoniziranega sistema iz leta 2007.

•Skladnost z drugimi politikami Unije

Skladen s skupno trgovinsko politiko

2.PRAVNA PODLAGA, SUBSIDIARNOST IN SORAZMERNOST